‘Zuma sal verhoor word’Argieffoto DA-LP James Selfe het aan verslaggewers in Pretoria gesê hy is oortuig dat Zuma en die Nasionale Vervolgingsgesag (NVG) die hoogste hof van appèl sal nader in ŉ tweede poging om die hofuitspraak te appelleer. “Na aanleiding van hierdie eenparige en duidelike uitspraak, twyfel ek of die appèlhof tot ŉ ander gevolgtrekking sal kom, wat dan die weg sal baan vir die verhoor om te begin. Ons glo hierdie saak sal in ŉ verhoorhof voorkom voordat sy [Zuma se] termyn in sy amp tot ŉ einde kom,” het Selfe gesê. Regter Aubrey Ledwaba het Vrydag in die hooggeregshof in Pretoria uitspraak gelewer oor Zuma se appèl teen ŉ vorige hofbeslissing dat die besluit om 783 korrupsie-aanklagte teen hom oor die sogenaamde spioenasiebande te laat vaar, irrasioneel was. Ledwaba het gesê ŉ volbank regters het na die aansoek om verlof tot appèl gekyk en bevind verlof kan slegs toegestaan word as daar ŉ redelike kans is dat die appèl suksesvol sal wees of ander wesenlike redes is. “Na ons mening is daar geen werklike wettige kwessies in die saak geopper nie,” het Ledwaba gesê. “Die aansoekers het dele van die uitspraak waninterpreteer of slegs selektief na sinne in die uitspraak gekyk. Die feit dat die saak van openbare belang is, is nie genoegsame rede om verlof tot appèl toe te staan nie.” Mokotedi Mpshe, destydse hoof van die NVG, het in 2009 besluit om Zuma, toe net ANC-president, nie te vervolg nie. Die DA het ná hierdie uitspraak ŉ jare lange hofgeding van stapel gestuur om die besluit teen te staan en die Noord-Gautengse hooggeregshof het uiteindelik op 29 April vanjaar die besluit om die aanklagte teen Zuma te laat vaar ter syde gestel. Dr. Llewelyn Curlewis, ŉ regskenner, het vroeër aan Maroela Media gesê indien Zuma hom nou wel tot die appèlhof wend en die appèlhof die regstreekse petisie aanvaar, gaan die appèlprosedure voort. “Indien die petisie van die hand gewys word, is dit die einde van die pad. Dit beteken dan die besluit om Zuma nie te vervolg nie, word ter syde gestel en daar kan voortgegaan word met die klagtes teen hom.” Volgens Curlewis is dit onwaarskynlik dat die saak in die konstitusionele hof sal draai, aangesien dit bloot strafregtelike klagtes is, terwyl die Nkandla-saak byvoorbeeld in nasionale belang was en die Grondwet uitsluitsel moes gee. Hy het voorts gesê indien die klagtes heringestel word, sal dit die eerste keer in die land se geskiedenis wees dat ŉ sittende president van korrupsie aangekla word. “Dit sal moontlik die eerste keer in die wêreld wees. Daar is geen riglyne van die verlede om aan te dui wat nou sal gebeur nie.” Prof. Dirk Kotzé, politieke ontleder aan Unisa, het beklemtoon dat dit steeds van adv. Shaun Abrahams, hoof van die NVG, sal afhang om te besluit of Zuma vervolg moet word of nie. Hy meen egter dit sal baie moeilik wees om te regverdig waarom Zuma nie vervolg moet word nie.